- నిలిచిన పెట్రో ధరల పెంపు..
- కర్ణాటకలో ఎన్నికలే కారణమా..!
- మళ్లీ గుజరాత్‌ ఎలక్షన్‌ జిమ్మిక్కే..
- ఓట్ల తరువాత తిరిగి భారీ వాతే!
నవతెలంగాణ, వాణిజ్య విభాగం: కర్ణాటక ఎన్నికల వేళ బీజేపీ నేతృత్వంలోని కేంద్ర సర్కారు ఓట్ల కోసం దొంగాటకు తెర తీసినట్టుగా కనిపిస్తోంది. అంతర్జాతీయ మార్కెట్లో ముడి చమురు ధరలు అంతకంతకు పెరుగుతున్నప్పటికీ.. కీలకమైన కర్ణాటక ఎన్నికల్లో ప్రజాగ్రహాన్ని కప్పిపెట్టేందుకు గాను పెట్రో ఉత్పత్తుల ధరల్లో గత ఎనిమిది రోజులుగా ఎలాంటి సవరణలు చేయకుండా చర్యలు తీసుకుంటున్నట్టు తెలుస్తోంది. ఈ నెల 12న కర్ణాటకలో ఎన్నికలు జరగనున్నాయి. దేశంలో వచ్చే ఏడాది జరగనున్న సాధారణ ఎన్నికలకు ఈ కర్ణాటక ఎలక్షన్‌ను రాజకీయ పార్టీలు ప్రీఫైనల్‌గా భావిస్తున్నాయి. ఈ ఎన్నికల్లో అధికారం దక్కించుకొని.. ఫుల్‌ జోష్‌తో లోక్‌సభ ఎన్నికలకు పోవాలని అటు కాంగ్రెస్‌.. ఇటు బీజేపీ రెండూ ప్రధాన పార్టీలూ ఉవ్విల్లూరుతున్నాయి. ఇదే క్రమంలో రెండు ప్రధాన పార్టీలు గెలుపుకోసం సర్వశక్తులను ఒడ్డుతున్నాయి. ఈ నేపథ్యంలో చమురు ధరలు మరింత పెరిగితే ప్రజల్లో అసంతృప్తి పెరుగుతుందని భావించిన సర్కారు.. కొన్ని రోజుల పాటు పెట్రోలు, డీజిల్‌ ధరల జోలికి పోవద్దని చమురు మార్కెటింగ్‌ కంపెనీలకు అనధికారికంగా ఆదేశాలు జారీ చేసినట్టుగా తెలుస్తోంది. దీనికి కట్టుబడే ఆయా సంస్థలు గత నెల 24 నుంచి పెట్రోలు, డీజిల్‌ ధరలను పెంచకుండా స్థిరంగా ఉంచుతూ వస్తున్నట్టుగా సమాచారం. ఇప్పటికే దేశీయ మార్కెట్లో పెట్రోలు ధర 55 నెలల గరిష్టాన్ని తాకి రూ.74.63 స్థాయికి చేరింది. మరోవైపు డీజిల్‌ ధరలు కూడా రూ.65.93 స్థాయికి ఎగిసింది. ఈ నేపథ్యంలో దేశ వ్యాప్తంగా ప్రజల్లో ఆగ్రహ జ్వాలలు పెరిగాయి. విషయం గమనించిన సర్కారు నష్టనివారణ చర్యల్లో భాగంగా ధరలు తగ్గించే విషయం అటుంచి.. మరింత పెరగకుండా జాగత్ర వహించాలని నిర్ణయించుకున్నట్టుగా సమాచారం. ఇదే విషయాన్ని కంపెనీలకు సూచించినట్టుగా తెలుస్తోంది. ఈ విషయమై ఒక కంపెనీ ఉన్నతాధికారిని మీడియా ప్రశ్నిస్తే పెట్రో ధరల పెంపు విషయంలో ఎలాంటి వివరణలివ్వొద్దని పైనుంచి తమకు ఆదేశాలు ఉన్నట్టుగా తెలిపారు.
అంతర్జాతీయంగా పెరిగినా..
గత నెల 24వ తేదీ నుంచి కూడా అంతర్జాతీయ మార్కెట్లో పీపా పెట్రోలు, డీజిల్‌ ధరలు పెరుగుతూనే వస్తున్నాయి. ఏప్రిల్‌ 24 అంతర్జాతీయ మార్కెట్లో 78.84 డాలర్లుగా ఉన్న పీపా పెట్రోలు ధర మంగళవారం (1వ తేదీ) నాటికి 80.56 డాలర్లకు చేరుకుంది. మరోవైపు పీపా డీజిల్‌ ధర 84.68 డాలర్ల నుంచి 86.35 డాలర్లకు చేరకుంది. దీనికి తోడు అంతర్జాతీయంగా రూపాయి విలువ మరింతగా పడిపోతూ వస్తోంది. ఫలితంగా చమురు దిగుమతులు పెరుగుతూ వస్తున్నాయి. అంతార్జతీయ ధరల ప్రకారం.. దేశీయంగా ధరలను సవరిస్తామంటున్న చమురు కంపెనీలు తాజాగా ధరలు పెరిగినా పెంపు జోలికి పోకుండా గమ్మునుండడం పలు అనుమానాలకు తావిస్తోంది. దీనిపై పెట్రోలియం శాఖ అధికారుల వివరణ కోరగా ధరల విషయంలో తమ జోక్యం ఉండదని.. చమురు సంస్థలే నిర్ణయం తీసుకుంటాయంటూ దాటవేసే సమాధానం చెబుతున్నాయి.
గుజరాత్‌ ఎన్నికలప్పుడు ఇదే వ్యూహం
గత డిసెంబరు మొదటి పక్షంలో గుజరాత్‌ ఎన్నికలను పురస్కరించుకొని ఇండియన్‌ ఆయిల్‌ వంటి ప్రభుత్వ రంగ చమురు కంపెనీలు పెట్రో ఉత్పత్తి ధరలను స్వల్పకాలానికి స్థిరంగా ఉంచి ఆ తరువాత రోజుకు 1-3 పైసల మేర తగ్గిస్తూ వచ్చాయి. డిసెంబరు 14న ఎన్నికలు పూర్తవగానే ఒక్కసారిగా పెట్రోలు, డీజిల్‌ ధరలు ఆకాశాన్ని అంటేలా పెరిగి పోయాయి. ఇలా పెట్రో ధరల హెచ్చుతగ్గుల వెనుక ప్రభుత్వ హస్తం ఉందని.. ఎన్నికల్లో ఓట్లను కొల్లగొట్టేందుకే ప్రభుత్వం ఆయిల్‌ మార్కెటింగ్‌ సంస్థలకు అనధికారిక ఆదేశాలను జారీ చేసి ఉంటుందన్న అనుమానాలు అప్పట్లో గుప్పుమన్నాయి. ఇప్పుడు కర్ణాటక ఎన్నికల నేపథ్యంలోనూ పెట్రోలు ధరలు స్థిరంగా ఉండడం వెనుక ఇదే గిమ్మిక్కు ఉందన్న ఆనుమానాలు కలుగుతున్నాయి.
9 సార్లు పెంపు.. ఒక్కసారే తగ్గింపు..
బీజేపీ ఆధ్వర్యంలో కేంద్ర సర్కారు నవంబరు 2014 నుంచి జనవరి 2016 వరకు ప్రభుత్వం తొమ్మిది సారు పెట్రో ఉత్పత్తులపై ఎక్సైస్‌ సుంకాన్ని పెంచింది. గడిచిన నాలుగేండ్ల కాలంలో కేవలం సర్కారు గత అక్టోబరులో ఒక్కసారి మాత్రమే పన్నును రూ.2 మేర తగ్గించింది. అంతర్జాతీయ చమురు ధరల పెరుగుదల సాకు చూపుతూనే సర్కారు పెట్రో భారాన్ని పెంచుతూపోతోంది. నవంబరు 2014 నుంచి జనవరి 2016 వరకు ప్రభుత్వం పెట్రోలుపై ఎక్సైస్‌ సుంకాన్ని దాదాపు రూ.11.77 మేర పెంచింది. డీజిల్‌పై ఈ పెరుగుదల రూ.13.47 వరకు ఉంది. ఫలితంగా ఎక్సైస్‌ సుంకం రూపంలో సర్కారు తన ఆదాయాన్ని రూ.2,42,000 కోట్లకు పెంచుకుంది. 2014-15లో ఇది రూ.99,000 కోట్ల దరిదాపుల్లో ఉంది. ఈ విషయమై సర్కారు తాజాగా వివరణనిస్తూ ఎక్సైస్‌ సుంకాన్ని ఇప్పట్లో తగ్గించే యోచనేది లేదని తేల్చి చెప్పింది. అంతే కర్ణాటక ఎన్నికల తరువాత పెట్రో మంట తప్పదన్న ఆనుమానాలు మరింతగా బలపడుతున్నాయి.
మీ స్నేహితులకు రికమెండ్ చెయ్యండి